35. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 249387/13457 της 19 Νοεμ./7 Δεκ. 1964 (ΦΕΚ Β΄ 592) Περί τρόπου συλλογής και μεταφοράς εις συσκευαστήρια των εξαγομένων εσπεριδοειδών. Έχοντες υπ’ όψει: 1)Το άρθρ. 19 παρ. 4 εδάφ. β΄ του Νόμ. 4035/60 «περί μέτρων επεκτάσεως και βελτιώσεως των δενδροκηπευτικών καλλιεργειών και άλλων τινών διατάξεων». 2)Το άρθρ. 3 του Β.Δ. 11/15.11.52 «περί επιβολής ποιοτικού ελέγχου κατά την εξαγωγήν των καρπών των εσπεριδοειδών, ως ετροποποιήθη και συνεπληρώθη δια των από 12/25.6.53 και 8/14.5.57 Β.Δ/των και 3)την ανάγκην λήψεως μέτρων δια την καλήν συγκομιδήν και μεταφοράν μέχρι των συσκευαστηρίων των προς εξαγωγήν προοριζομένων εσπεριδοειδών προς τον σκοπόν της βελτιώσεως της ποιότητος και της διατηρήσεως τούτων εις καλήν κατάστασιν κατά την μεταφοράν και διάθεσίν των εις τας χώρας του εξωτερικού, αποφασίζομεν: Καθορίζομεν τον τρόπον και τους όρους συλλογής των προς εξαγωγήν προοριζομένων καρπών των εσπεριδοειδών, ως κάτωθι: 1)Η συγκομιδή δέον να μη ενεργήται όταν οι καρποί διατηρούν εξωτερικήν υγρασίαν ήτοι μετά βροχήν, πάχνην ή δρόσον. 2)Η κοπή των καρπών δέον απαραιτήτως να ενεργήται δι’ ειδικών ψαλιδίων, ο δε ποδίσκος τούτων ν’ αποκόπτεται εγκαρσίως εις το ύψος των σεπάλων. 3)Οι ούτω αποκοπτόμενοι καρποί δέον, ν’ αποτίθενται προσεκτικώς εντός φορητών σάκκων ή επενδεδυμένων κιβωτίων συλλογής, κατά τρόπον αποκλείοντα συμπιέσεις ή τραυματισμούς αυτών. 4)Οι ασχολούμενοι με την εργασίαν ταύτην εργάται δέον να έχουν κεκομμένους τους όνυχας των χειρών των προς αποφυγήν τραυματισμού των καρπών. 5)Οι καρποί δέον όπως, εκ των σάκκων συλλογής, τοποθετούνται προσεκτικώς και εκ χαμηλού ύψους εντός των ξυλίνων κιβωτίων μεταφοράς μέχρι του κέντρου διαλογής και συσκευασίας. Εις ας περιπτώσεις χρησιμοποιούνται προς τούτο κοφίνια μεταφοράς αντί ξυλίνων κιβωτίων ταύτα απαραιτήτως δέον να είναι επενδεδυμένα εσωτερικώς με καραβόπανον ή λινάτσαν, ή αφρώδη τάπητα κατά προτίμησιν. 6)Αι ενεργούσαι τας εξαγωγάς επιχειρήσεις απαγορεύεται να παραλαμβάνουν καρπούς με κακώς κεκομμένους ποδίσκους διατηρούντας υγρασίαν, περιέχοντας ξένας ύλας κλπ., εξ ων αποδεικνύεται, ότι ούτοι δεν συνεκομίσθησαν κατά τ’ ανωτέρω. 7)Οι κατά τόπους γεωπόνοι ποιοτικού ελέγχου δέον να παρακολουθούν την αυστηράν εφαρμογήν της παρούσης αποφάσεως και  8)Αι αρμόδιαι Δ/νσεις Γεωργίας δέον όπως, τους κατά σύστημα, μη συμμορφουμένους προς τα δια της παρούσης αποφάσεως καθοριζόμενα εξαγωγείς, παραπέμπουν εις τα Πειθαρχικά Συμβούλια, συμφώνως τω άρθρ. 4 παρ. β΄ του υπ’ αριθ. 3999/59 Ν.Δ/τος. 